சாதி மறுப்பு காதல் திருமணங்களுக்கு தமிழகத்தில் இன்று மிகப்பெரும் சோதனை ஏற்பட்டுள்ளது. காதலர்களை அவர்களின் பெற்றோர்களே கொடூரமாகக் கொல்லும் அளவிற்கு சாதிவெறி தலைவிரித்தாடுகிறது. எழுத்தாளர் இமையம் “பெத்தவன்” என்ற சிறு கதையில் இச்சமூக அவலத்தைப் படம்பிடித்துக் காட்டியுள்ளார். இத்திருமணங்களைத் தடுக்கும் பொருட்டு ஆதிக்க சாதியினர் கூட்டணியே ஏற்படுத்தியுள்ளனர். சென்னை உயர்நீதி மன்றத்தில் இதுபோன்றதொரு சுவையான வழக்கில் சந்துரு அவர்கள் அளித்த தீர்ப்பு இன்றைய சமூகச் சூழலில் முக்கியத்துவம் வாய்ந்ததாகும். சாதி மறுப்பு திருமணத்திற்கு உதவப்போனவர் மீது கிரிமினல் வழக்கு நிலுவையில் இருந்ததனால் காவல்துறையில் வேலை மறுக்கப்பட்டார் சிவநேசன் என்ற இளைஞர். திருமண வயதை அடைந்த காதலர்கள் திருமணம் செய்துகொள்வதற்கு சிவநேசன் சாட்சியளித்தது குற்றமாகாது என்றும் அவருக்கு வேலையளிக்க மறுத்தது தவறென்றும் கூறி தீர்ப்பளித்தார்.